за оценка на съответствието и приемане на промишлени продукти (наричано по-нататък „СОСП“), посочено в член 57 от настоящото споразумение; и
 iii)
 предоставя ефективна и прозрачна административна система, необходима за прилагането на настоящата глава.
 3. Страните одобряват и спазват графика, посочен в приложение III към настоящото споразумение.
 4. След влизането на настоящото споразумение в сила Украйна предоставя на ЕС като страна веднъж годишно доклади относно предприетите мерки в съответствие с настоящия член. Когато действията, посочени в графика в приложение III към настоящото споразумение, не са били изпълнени в рамките на приложимия график, Украйна посочва нов график за приключване на тези действия.
 5. Украйна се въздържа от изменения на хоризонталното и секторното законодателство, посочено в приложение III към настоящото споразумение, освен когато тези изменения имат за цел да се приведе постепенно в съответствие това законодателство със съответните достижения на правото на ЕС и за да поддържа това съответствие.
 6. Украйна уведомява ЕС като страна за всички промени в своето законодателство.
 7. Украйна изцяло гарантира, че съответните ѝ национални органи участват пълноценно в европейските и международните организации за стандартизация, законова и фундаментална метрология и оценка на съответствието, включително акредитация, в съответствие със своята област на дейност и предвидения членски статут.
 8. Украйна постепенно въвежда целия набор европейски стандарти (EN) като национални стандарти, включително хармонизираните европейски стандарти, чието доброволно използване се предполага, че се извършва в съответствие със законодателството, посочено в приложение III към настоящото споразумение. Едновременно с това въвеждане Украйна отменя противоречиви национални стандарти, включително прилагането от нейна страна на вътрешнодържавните стандарти (ГОСТ), разработени преди 1992 г. В допълнение Украйна постепенно изпълнява другите условия за членство в съответствие с изискванията, приложими за пълноправните членове на европейските организации за стандартизация.
 Член 57
 Споразумение за оценка на съответствието и приемане на промишлени продукти
 1. Страните се споразумяват да добавят СОСП като протокол към настоящото споразумение, обхващайки един или повече от секторите, посочени в приложение III към настоящото споразумение, след като се споразумеят, че съответното украинско секторно и хоризонтално законодателство, институции и стандарти са били приведени изцяло в съответствие с тези на ЕС.
 2. В СОСП се предвижда, че търговията между страните за стоките и секторите, обхванати от него, се извършва при същите условия като тези за търговията на тези стоки между държавите — членки на Европейския съюз.
 3. След проверка от страна на ЕС като страна относно привеждането в съответствие на съответното украинско техническо законодателство, стандарти и инфраструктура, СОСП се добавя като протокол към настоящото споразумение чрез споразумение между страните по настоящото споразумение съгласно процедурата за изменение на настоящото споразумение, като в него се включват тези сектори от списъка в приложение III към настоящото споразумение, които се считат за приведени в съответствие. Предвижда се, че накрая приложното поле на СОСП ще бъде разширено, за да обхване всички сектори, изброени в приложение III към настоящото споразумение, в съответствие с горепосочената процедура.
 4. След като секторите от списъка попаднат в приложното поле на СОСП, страните се ангажират с разглеждането на въпроса за разширяването на неговото приложно поле, за да бъдат обхванати други промишлени сектори чрез взаимно споразумение